### **Integruota veikla „Ūžk, bitela, dobilio“ (3-4 klasėms)**

 (Šiai veiklai ruošiamasi įvairių pamokų metu. Ji skirta visai klasės bendruomenei).

**Tikslas:** sužinoti apie bitininkystę, jos papročius praeityje ir kas apie bites žinoma dabar.

**Uždaviniai:** paklausyti sakmių, pasimokyti patarlių, skaičiuočių, minti mįsles, pažaisti ir padainuoti apie bites; išgirsti dzūkų tarmę, įsiminti 2-3 žodžius (kožnas, pasmirc, būžukas, rozas); į veiklą aktyviai įtraukti klasės bendruomenę.

**Atitiktis Etninės kultūros programos mokymo turiniui:** srities ,,Pasaulėjauta, žmogaus ryšys su gamta ir ūkinė veikla“ tema *Žmogus ir gamta senojoje pasaulėžiūroje.*

**Integraciniai ryšiai:** Lietuvių kalba ir literatūra; Visuomeninis ugdymas; Gamtos mokslai; Muzika; Šokis; Technologijos; Dailė.

**Mokymo(si) priemonės**: vilna, vėlimo adatos (nuvelti bites prizams- atsakymams į klausimus), akvarelė, guašas, kreidelės (erdvės puošimui), rašymo priemonės.

**Ugdomos kompetencijos:** pažinimo, kūrybiškumo, socialinė, emocinė ir sveikos gyvensenos, kultūrinė.

**Integruotos veiklos esmė:**

1. Lietuviui bičių gyvenimas – darbštumo, vieningumo, pasiaukojimo bendram labui pavyzdys**.**
2. Lietuva – legendinis kraštas, kur medaus upės tekėjo ir teka vaško krantais... Medaus nauda žmogui.
3. Bičiulystė – pats geriausias bendruomenės (komandos) formavimo būdas.

**Integruotos veiklos eiga:**

**Dainuodami l. l. d. „Oi tu, bitaite, leliumoj“ į salę sueina visi vaikai.**

**Mokytoja.**

 Bite, po kruopelytę renkanti medų,

Skrisk pas mane, mokyki dirbti,

Aukotis, ginti laisvę,

Mokyki statyti namus. (V.Šulcaitė)

**Įskrenda bitė:**

Aš esu Austėja – lietuvių mitologinė būtybė, bičių dievybės. Globoju bites, augalus, žiedus iš kurių bitės renka medų ir medžiagą koriams. Senovėje bitėms ir jų deivei Austėjai buvo teikiama didžiulė pagarba. Medžius, kuriuose įsikurdavo bitės, imta laikyti šventais. Austėjai skirta šventė buvo švenčiama rugpjūčio viduryje. Tuo metu buvo garbinami žolynai iš kurių bitės neša medų, kopiamas bičių medus ir aukojamas deivei Austėjai. Šventės, krikščionių priskirtos Dievo motinai Marijai, metu, rugpjūčio 15 d., taip pat buvo šventinami žolynai, turėję nepaprastą gydomąją ir apsaugojančią nuo blogų dvasių galią.

**Mokinys (-ė).** Bitėms skirtos šventės buvo švenčiamos Kovo 25-ąją arba lapkričio mėnesį, kai gamta ruošdavosi žiemai ir bitės aviliuose susimesdavo į kamuolius.

**Mokytoja.** Tad mes šiandien daug kalbėsime apie bites, dainuosime dainas, pažaisime žaidimus, eisime ratelius, minsime mįsles, klausysimės patarlių, sužinosime senovinių papročių.

**Mokinys (-ė).** Austėjos vardas, greičiausiai, siejasi su žodžiais „audėja", „austi", t. y. greitai skraidyti, šen bei ten bėgioti, audinėti, rinkti medų, austi korius, į kuriuos bitės krauna medų ir augina perus. Buvo sakoma, kad bitės išaudžia korius. Kaip bitės audžia korius, taip vorai — voratinklius. Pavyzdžiui, vienoje mįslėje sakoma: „Sėdi panaitė tamsioj seklyčioj, audžia be staklių ir nyčių" . Tai reiškia, kad bitė lipdo korį.

**Mokinys (-ė).** Bičių ir jų deivė Austėja atsirado iš to, kad senovės žmogus nepažino gamtos dėsnių. Jį stebino bičių organizuotumas, primenantis paties žmogaus gyvenimą, jų gimimo ir mirties paslaptingumas. Bites imta laikyti nepaprastomis, šventomis, dievų darbininkėmis. Ir medžius, kuriuose įsikurdavo bitės, imta laikyti šventais.

**Mokinys (-ė).** Bitė — vienintelė iš žmonių žinomų gyvių nenugaišta, o miršta, kaip ir pats žmogus. Mirusią bitę senovės žmonės užkasdavo į žemę, t. y. palaidodavo. Bitės galinčios kalbėti ar giedoti, pvz., jos giedančios per didžiąsias šventes, per lygiadienius. Bitės suprantančios žmogaus kalbą, sugebančios atspėti žmonių ateitį.

**Sutartinė „Skrido bitė laukeliu“.**

**Mokinys (-ė).** Greičiausiai bitės daugeliui atrodo kiek paslaptimi apgaubti gyvūnai – vabzdžiai, pernešantys žiedadulkes, gaminantys medų, gyvenantys keistose, tačiau tvirtose šeimynose, o kur dar tas legendinis bičių darbštumas (ir iš kur jos to semiasi?!). Tačiau esame tikri, jos kai kurių dalykų apie bites jūs dar nežinojote. Pasiruoškite nustebti.

**Mokinys (-ė).** **Jos atpažįsta veidus**

Jei jus kada persekiojo bitė, o jums atrodė, kad ji prikibo būtent asmeniškai prie jūsų, labai gali būti, jog buvote teisus. Pastebėta, kad bitės tikrai geba skirti žmonių veidus. Įdomiausia tai, kad jų veidų atpažinimo technika labai panaši į mūsų, žmonių. Beje, bitės žmonių veidus ne tik atpažįsta, bet ir įsimena. Biologų tyrimai parodė, jog susiejus žmonių veidų atvaizdus su maistu, vėliau bitės labai tiksliai atsimindavo, kurie veidai reiškė maisto šaltinį.

**Mokinys (-ė).** **Bitėms būdingas kanibalizmas.**

Nors bičių maistas, rodosi, turėtų būti gardžios žiedadulkės bei saldus nektaras, pasirodo ne viskas taip saulėta ir gražu ir šių vabzdžių pasaulyje. Atėjus sunkiems laikams ir prispaudus badui, bitės, tam, kad išgyventų, imasi paprasčiausio... kanibalizmo. Kanibalizmo aukomis, beje, tampa mažiausi ir pažeidžiamiausi šeimos nariai – kiaušinėliai ir lervos. Taip kiti šeimos nariai savo racioną papildo svarbiais baltymais ir gali išgyventi sunkmetį.

**Mokinys (-ė).** **Supergalios**

Mūsų nuomone, jau vien gebėjimas gaminti medų yra rimta supergalia, tačiau paklausykite apie tai: bičių akys sugeba fiksuoti iki 300 kadrų per sekundę, kai žmogaus akis per tą patį laiką užfiksuoja tik apie 50 kadrų. Tai reiškia, kad jei bitė žiūrėtų mums įprastą televizijos programą, ją gerokai erzintų tai, kad vaizdas yra rodomas pastebimais kadrais. Be to, bitės savo avilio narius geba atskirti pagal kvapą. Tačiau nuo seno žmones dominęs klausimas – kaip jos sugeba sulipdyti tokias taisyklingas aštuoniakampes korio akutes? Pasirodo, pradžioje bitės dirba visu kūneliu ir jo šilumos dėka suformuoja tikslias apvalias skylutes, vėliau kruopščiai paversdamos jas sudėtingais, bet idealiai tiksliais aštuoniakampiais.

**Mokinys (-ė).** **Bitės – darboholikės**

Nors apie bitučių darbštumą nuo seno kuriamos pasakos, dainos ir smulkioji tautosaka, o vaikams bitė pateikiama kaip sektinas darbštumo pavyzdys, tačiau iš tikrųjų nei vienas mūsų tokio darbštumo nelinkėtų ne tik savo artimiesiems, bet ir pikčiausiam priešui. Seniau buvo manoma, kad bitės nemiega visai, tačiau paaiškėjo, kad kartais jos vis dėl to pasineria į maždaug 30 sekundžių trunkantį miegą. Pastebėta, kad jaunesnės bitės „lūžta“ gana chaotiškai, vyresnės gi nusistato reguliaresnį miego grafiką. Vis dėl to, nuo pirmojo bitės skrydžio praėjus 3-6 savaitėms ji elementariai miršta nuo persidirbimo.

**Mokinys (-ė).** **Penkiaakės.**

Bičių akys plaukuotos. Jas turi penkias: trys mažos galvos viršuje, dvi didelės- priekyje.

**Žaidimas – ratelis „Skrido bitaitė“.**

**Mokinys (-ė).** **Žinote, iš kur kilo žodis bičiulis?**

Tai, kad lietuviai nuo seno žavėjosi bitėmis ir jas gerbė, rodo ir tai, kad joms, bene vienintelėms iš visų gyvūnų, buvo naudojamas žmogiškas „miršta”, o ne „stimpa”, „dvesia” ar panašus žodis, kuriuo apibūdinama daugelio gyvų padarų egzistencijos pabaiga. Be to, ir gražus bei šiltas kreipinys „bičiuli” seniau naudotas tik tam žmogui, su kuriuo esi susijęs per bites – kartu jas augini, jomis rūpiniesi arba esi gavęs ar pats padovanojęs jam bičių spiečių.

**Mokinys (-ė).** Bičiulystė (bendrų bičių turėjimas) buvo šventas dalykas, palaimintas deivės Austėjos. Paprastai ji tęsdavosi iki vieno iš bičiulių mirties. Bičiulystės ryšiai buvo stiprūs ir patvarūs. Bičiulių santykiai reiškėsi visapusiška abipuse pagalba, nuoširdumu, pasitikėjimu. Bičiuliai vieni kitiems neturėdavo teisės nusižengti nei darbais, nei mintimis, tikėdami, kad bitės jų nenuoširdumą išduosiančios.

**Mokinys (-ė).** Jei kuris iš bičiulių vogdavo iš bičiulinių avilių medų, tai bitės esą iš vaško nulipdydavo kryžių ir pačios išmirdavo. Jei bičiulis bičiulį apkalbėdavo, bitės avilyje nulipdydavo iš vaško liežuvį. Esant nuoširdiems bičiulių santykiams, bitės būdavo darbščios, klestinčios. Žiloje senovėje bičiuliai buvo uoliausi deivės Austėjos garbintojai.
**Mokinys (-ė).** Bičiuliai turėdavo kartkartėmis lankyti vieni kitus, ypač pavasarį bičių apžiūrėti. Apsilankiusį laikydavo dideliu svečiu, sodindavo už stalo garbingiausioje vietoje, vaišindavo. Tuo metu buvo atliekamos apeigos, kurios senovėje buvo skirtos deivei Austėjai. jei bitės gerai peržiemodavo, šeimininkas su bičiuliu eidavo aplink gryčią. Šeimininkas eidavo pirma atžagarias, o bičiulis sekdavo paskui.

**Vaidina du mokiniai.**

Vienas eina atbulas, kitas seka iš paskos ir klausia:

* Kas čia eina?
* Ponas Dievas.
* Ką jis neša?"
* Geras dienas.
* Tai turėdavo lemti sėkmingą bitininkavimą.

**Daina „Skrisk, skrisk, bitute“.**

**Mokinys (-ė).** O aš **papasakosiu sakmį apie bitukės gynklų.**

Dievas sukūrė visus gyvulius ir laido kiekvienam pasrinkc sau gynklų. Kiškis pasėmė ylgas kojas, ežys aštrius ir smailius dzyglius, šuo aštrius dancis, ožys smailius ragus. Kai atajo eilė bitei, ji prašė Dzievo tokio geluonio, kad kožnas gyvulys, kurį ji ingels, pasmirc. Ale to negavo, atvirkščiai - jei kam nor ingels, paci turės mirc. Tep jir yra. Ale Dzievulis padarė bitukes šventais būžukais, nes jos Dzievų medum penėjusios.

Kam mislinat, kų raiškia kožnas? (kiekvienas) Pasmirc? (numirti) Būžukas? (vabaliukas).

**Mokinys (-ė).** Pasklausykit kų apiej našlaicio bites paporysiu.

Vienas našlaicis ajo keliu jir jam ant krūcinės susmecė bitių spiečius. Susiedas bites susėmė avilin jir našlaicį prisėmė biciulijon. Nuog to rozo abiem labai sekės bitės. Užtaj sakoma: „našlaičiai dalyngi“.

Kas pasakys žodžio rozas reikšmę? (kartas).

**Mokinys (-ė).** Į bičkopio šventę iš anksto sukviesdavo bičiulius, gimines ir gerus kaimynus su šeimomis, tikėdami, kad kuo daugiau susirinks į apeigas žmonių, tuo geriau seksis bitėms. Paskirtą dieną visi rinkdavosi iš pat ryto. Prieš atkeldami avilius, visi kartu melsdavosi ir aukodavo aukas deivei Austėjai bei mažiau reikšmingam bičių dievaičiui Bubilui, prašydami saugoti ir globoti bites.

**Mokinys (-ė).** Bičkopio metu žegnojo avilius, šlakstė švęstu vandeniu, kad apsaugotų nuo visokių blogybių. Iškoptą pirmąjį medaus korį padalindavo elgetoms, kaimynams, per tvorą žiūrintiems vaikams.

**Mokinys (-ė).** Tai senų senovėje buvusi medaus auka deivei Austėjai, kuri krikščionybės krikščionybės laikais atiteko žyniams, vėliau elgetoms, taip pat neturintiems bičių žmonėms. Šis archainis paprotys buvo susietas su prietaru, kad atidavus, primarinę auką, geriau seksis bitininkauti.Apskritai bičkopis buvo susijęs su įvairiais prietarais, burtais, turinčiais nulemti sėkmę. Po vaišių ir apeigų bičiuliai medų pasidalydavo pusiau.

 **Mokinys (-ė).** O mes išsiskaičiuosime:

Pliumpu pliumpu meškinai,

laižo medų dovanai.

Kas tuos meškinus nuvys,

 tas tą medų išlaižys.

Aus baus bus medaus

Seną vilką bitės pjaus

Kas to medaus paragaus,

Sveikatėlę gaus.

Ritė bitė be nagų,

Rinkis binkis be ausų,

Aus baus, bus medaus,

Tiktai kas tą medų gaus? Jis!

**Mokinys (-ė).** Jei išsiskaičiavome, turime bitutę, tai ir pažaiskime **„Bitelę“.**

**Mokinys (-ė).** Seniai seniai už nuodėmes dievai žmonėms pasiuntė baisių ligų. Jų negalėjo išgydyti net žyniai. Žmonės meldė pasigailėti, bet dievai buvo akli ir kurti. Žmonių maldas išgirdo vienintelė nakties deivė Lada. Sidabrinėje laivėje ji atplaukė per naktinį dangų ir pasėjo žemėje vaistinių augalų sėklų. Anksti ryte pirmasis išsiskleidė gauromečio žiedas. Ir dabar siauralapis gaurometis daugiau nakties nei dienos augalas – nakčiai jis nesukleidžia žiedų, – laukia naktinių drugelių, kad šie sušoktų meilės šokį. Ir dabar gaurometis – vienas labiausiai bitininkų vertinamų augalų.

**Mokinys ė).** (-**Lietuvoje siauralapis gaurometis** vadinamas keletu vardų – ožrože, ožkarože ir net kazoku. O siauralapiu gauromečiu pavadintas dėl to, kad kartu su sėklomis išaugina ir ilgus plaukus, kuriuos vėjas nešioja dešimtis kilometrų po laukus ir miškus. O su jais keliauja ir sėklos. Užtat žmonės ir sako: [„gaurus meta“.](http://nalsiosarbatos.jimdo.com/botanika/)

**Mokinys (-ė.)** Prieš žaidžiant žaidimą „Skrisk, skrisk, bitute“, reikia susirasti sau porą. Todėl trauksime patarles- vieni gausite jų pradžias, kiti- pabaigas. Taip sudarydami patarlę, sudarysime poras.

Vienas nieko nepadarysi, bitės sparnu nepasiriši.

Viena bitė avilin neprineša medaus.

Mirė bitės – nėra nė bičiulystės.

Sukasi kaip bitė apie žiedą.

Ūžia kaip bitės avily.

Piktos bitės saldų medų neša.

Ir bitė savo namelį gina.

Eina kaip meška į bites.

Dievo bitės, Dievo ir medus.

 Bitė maža, bet skaudžiai gelia.

 Ant visų žolynų bitelės leidžias, bet ne nuo visų medų ima.

**Sutartinė „Bit bitele“**

**Mokytoja.** Pabandykime įminti mįsles**.**

[Bitės liemuo, lino gelmuo, viršuj mėnuo teka?](http://www.misles.lt/misles-apie-daiktus/bites-liemuo-lino-gelmuo-virsuj-menuo-teka/)( Žvakė)

# Drūtas drūtas ąžuolas, septintą dieną bitės lenda? (Bažnyčia).

Su [parnais, bet ne paukštis, su kailiu, bet ne žvėris?](http://www.misles.lt/misles-apie-gyvunus/su-sparnais-bet-ne-paukstis-su-kailiu-bet-ne-zveris/) (Bitė)

[Mažas vyrukas, aštrus kirvukas?](http://www.misles.lt/misles-apie-gyvunus/mazas-vyrukas-astrus-kirvukas/) (Bitė)

[Kas ūžia be vėjo?](http://www.misles.lt/minkles/kas-uzia-be-vejo/) (Bitės)

##  [Namie palikau, lauke sutikau, savos nepažinau?](http://www.misles.lt/misles-apie-gyvunus/namie-palikau-lauke-sutikau-savos-nepazinau/) (Bitė).

## **Mokytoja.** Kaip matote, mūsų laukia gardžios vaišės: medus su sūriu, meduoliai, medaus pyragas, kvapni arbata. Tačiau prieš pasivaišindami, dar pasiklausykite apie medų, jo rūšis ir teikiamą naudą.

## **Mokinys (-ė).** Liepų medus dažniausiai naudojamas gydant: **slogą, anginą, laringitą, bronchitą, tracheitą (trachėjos uždegimą) ir bronchinę astmą**. **Liepų (liepžiedžių) medus** – tai puiki stiprinanti ir raminanti žmogaus organizmą priemonė. Jis dažniausiai būna šviesus (baltas) ir vertinamas dėl savo malonaus, vos vos kartoko skonio.

**Mokinys (-ė).** **Grikių meduje yra daugiau (nei šviesiame meduje) baltymų ir mineralinių medžiagų, ypač geležies**, todėl jis dažnai naudojamas gydant **mažakraujystę ir anemiją**. Grikių medus yra būtinas Mokinys (-ė). kenčiant nuo nervų sistemos sutrikimų, nes jis yra puiki stiprinamoji priemonė. Jis pasižymi maloniu specifinių skoniu ir aromatu.

**Mokinys (-ė).** Barkūnų medus **itin efektyvus gydant širdies ir kraujagyslių ligas**. Naudojamas kaip **kraujagysles plečianti priemonė, gerina medžiagų apykaitą**. **Barkūnų medų taip pat galima naudoti kaip raminamąją priemonę, pvz.: sergant nemiga**. Jis renkamas iš barkūnų žiedų ir pasižymi itin švelniu ir maloniu skoniu su vanilės natomis.

**Mokinys (-ė).** Miško medus pasižymi labai maloniu aromatu. Jis yra labai sveikas ir turi neginčytinų gydomųjų savybių: **antibakterinių, priešuždegiminių**. Taip pat **lipčius (miško medus)** naudojamas ir **skausmui malšinti**. Jis gerai pasižymėjo gydant kvėpavimo takų susirgimus (uždegiminius ir alerginius). Bitės gamina šį medų iš miško medžių, krūmų ir žolių nektarų. Lipčiuje yra ožkarožių, gudobelių, blindžių, karklų (gluosnių), šermukšnių, žemuogių, mėlynių, raudonėlių, čiobrelių, pakalnučių, rugiagėlių ir kitų „miško gyventojų“ nektarų.

**Mokinys (-ė).** Pievų medus dažnai naudojamas gydant **kvėpavimo takus, nervų sistemą, širdį ir virškinimo sistemą**. Pievų medus rekomenduojamas žmonėms, patiriantiems **didelę fizinę arba protinę įtampą**. Šis medus **teigiamai veikia žarnyno veiklą**. Pievų medaus skonis ir aromatas primeną šviežiai surinktą pievose liepos mėnesį žydinčių gėlių puokštę.

**Mokinys (-ė).** Dobilų medus ypač rekomenduojamas peršalus. **Dėl to, kad jame yra rauginių medžiagų, dobilų medų rekomenduojama vartoti sergant gleivinių uždegimais bei kenčiant nuo kepenų susirgimų**. Šis medus **laikomas puikia kraują valančia priemone**. Jis renkamas nuo baltųjų ir geltonųjų dobilų bei pasižymi švelniu aromatu ir labai malonių skoniu.

**Mokinys (-ė).** **Aviečių medus** ypatingai sveikas peršalus arba susirgus gripu. Naudojamas kaip lokalinė priemonė jis **efektyviai gydo stomatitus ir gleivinių uždegimus**. Kristalizuojasi. Dažnai būna baltos spalvos ir pasižymi maloniu skoniu.

**Mokinys (-ė).** **Pastarnokų dažniausiai vartojamas gydant skrandžio, virškinimo sistemos susirgimus, opas, gastritus**. Renkamas nuo laukinių pastarnokų žiedų. Susikristalizavęs pastarnokų medus būna rudos spalvos ir pasižymi švelniu skoniu.

**Mokytoja. O dabar visus prašome pasivaišinti.**

**Pokalbis apie tautosaką ir tautosakos žanrus**

Lietuvių kalbos ir literatūros, muzikos pamokose su mokiniais verta prisiminti, kas yra tautosaka, kokios yra tautosakos rūšys. Klausimai pokalbiui:

1. Ką reiškia žodis *tautosaka?* (Jis sudarytas iš dviejų žodžių: *tauta + sako*. Tai tautos žodinė kūryba, perduodama iš kartos į kartą. Šios kūrybos esminis bruožas yra kolektyviškumas, tradiciškumas (tik iš kartos į kartą perteikiama tautosaka išlieka gyva ištisus šimtmečius), taip pat tautiškumas – tautosakoje atsiskleidžia tautai būdingos kalbos įvairovė, poetinės ypatybės ir pan.).

 2. Kas yra *smulkioji tautosaka*? (**Mįslės** – alegorinis posakis, reikalaujantis atminti, įspėti.Pvz.:Juoda karvė visus gyvius pargriovė. (Naktis) **. Minklės** – sakytinės tautosakos žanro skyriui priklausančių įminamų ar įspėjamų alegorinių klausimų visuma, sukaupta lietuvių tautos. Pvz.: Kas gimsta marškiniuose, o miršta nuogas? (Sūris) **Patarlės** – pastovūs vaizdingi apibendrinamojo pobūdžio posakiai, kurie gyvuoja tradicijos būdu. Patarlėmis neretai ko nors pamokoma, patariama.Pvz.: sukasi kaip bitė apie žiedą. **Priežodis** – tai tradicinis taiklus pastebėjimas, trumpas komentaras. Pvz.: Atitiko kirvis kotą. **Palyginimas**- vaizdingumo dėlei sugretinami bei lyginami du skirtingų kategorijų dalykai, turį tarpusavy kokį nors panašumą. Pvz.: Sėdi kaip ant žarijų. **Skaičiuotės** – trumpi ritmiški kūrinėliai, pagal kuriuos žaidžiant pasiskirstoma, kam teks gaudyti, nežiūrėti ar pan. Pvz.: Adata, padata, Šypso, vypso, Kunkul, munkul, Pukšt!  **Greitakalbės**, kartais dar vadinamos greitašnekėmis – tai neilgi, dažniausiai vieno sakinio posakiai, kuriuose pasikartoja keletas sunkiai ištariamų garsų. Pvz.: Šikšna šikšnelė šikšniškai surišta (šikšna- nerauginta oda, vartojama pakinktams, kasdienei avalynei). **Garsų pamėgdžiojimai** – trumpi, kartais eiliuoti kūrinėliai, kuriais imituojami įvairių [gyvūnų](https://lt.wikipedia.org/wiki/Gyv%C5%ABnas) balsai ir kai kurių darbų metu girdimi garsai. Pvz.: Kuliama [spragilu](https://lt.wikipedia.org/wiki/Spragilas): Pliek rugelį –Šok grūdelis…).

5. Kas yra *pasakojamoji tautosaka*? (**Pasaka**- pasakojamasis fantastinis kūrinys. Gali būti liaudies, literatūrinės pasakos: gyvulinės, stebuklinės, buitinės, nuotykių pasakos. **Padavimas** (syn.: istorinė sakmė) - tai kūrinys, vaizduojantis tam tikrų konkrečių istorinių arba geografinių objektų atsiradimą, jų pavadinimų kilmę ir pan. **Sakmė**se aiškinama pasaulio ir gamtos reiškinių kilmė, vaizduojamas žmogaus susidūrimas su mitinėmis būtybėmis. **Pasakėčia**- trumpas alegoriškas pamokomasis pasakojimas. **Anekdotas** - trumpas komiškas kūrinys, turintis staigią, efektyvią pabaigą. ir kt.).

6. Kas yra *dainuojamoji tautosaka*? **Dainos** (kalendorinių apeigų, jaunimo, darbo, šeimos švenčių, karo, pasipriešinimo, kt.). **Lopšinės**- neilgos dainelės (dažnai improvizacinės), kurios atliekamos supant, raminant, migdant vaikus. **Sutartinės** – daugiabalsės [lietuvių liaudies dainos](https://lt.wikipedia.org/wiki/Lietuvi%C5%B3_liaudies_dainos), dar vadintos **saugėmis** ( dėl stipraus ir gruboko atlikimo). **Dainuojamieji rateliai-žaidimai**- paprastai tai vieno ar kelių posmų tekstai, kurie šokant daug sykių kartojami; vienų jų turinys daugiau ar mažiau nuosekliai vaizduojamas veiksmu . **Dainuojamosios pasakos** be galo trumpos, dažnesni dainuojamieji intarpai- jie pabrėžia svarbesnes siužeto dalis, pasako užkeikimus, magines formules.

**Refleksija. (Pasirinkti).**

**,,Klausinėtojai ir atsakinėtojai“.**

Mokiniai suskirstomi į 2 grupes: 1- klausinėtojai, 2- atsakinėtojai. I grupė: atsakinėtojai surašo svarbiausius su nagrinėjama tema susijusius teiginius, girdėtus veikloje. II grupė: klausinėtojai surašo klausimus, susijusius su nagrinėjama tema. Grupės apsikeičia. Klausinėtojai gauna atsakymus, o atsakinėtojai – klausimus. Klausinėtojai galvoja klausimus pagal gautus teiginius, o atsakinėtojai galvoja atsakymus į gautus klausimus.

**,,Sakiniai“.**

Veiklos pabaigoje užbaigti sakinius raštu arba žodžiu:

Trys svarbūs dalykai, kuriuos sužinojau ... .

Trys svarbūs dalykai, apie kuriuos norėčiau papasakoti kitiems... .

*Veiklos aprašą parengė*: Alytaus ,,Sakalėlio“ pradinės mokyklos mokytoja metodininkė Veneta Baliukonienė

Girjaukis lyrics- el. išteklius. Prieiga internete: <https://lyricstranslate.com/en/girjaukis-oi-tu-bitaite-lyliumoj-lyrics.html> ( Dainos ,,Oi tu, bitaite, lyliumoj“ žodžiai ir vaizdo įrašas).

Ratelis - Skrisk skrisk, bitute- el. išteklius. Prieiga internete: <https://youtu.be/YZmH85AMk-0?si=h42NMehA8CSiLNgu> (Ratelio ,, Skrisk skrisk, bitute“ vaizdo įrašas).

Prienų VSB, parengta pagal A. Baltuškevičiaus knygą 2013 „Bičių produktai – žmonių sveikatai“ <https://www.vsbprienai.lt/medaus-savybes-ir-nauda-sveikatai/> (Medaus savybės ir nauda sveikatai).

Eirimas Velička, sutartinė - el. išteklius. Prieiga internete:https://youtu.be/wdpNo4yOo4Q?si=AXPi6WLUJVyn\_I-Q (sutartinė ,,Bit bitele“)

Vikipedija- el. išteklius. Prieiga internete: <https://lt.wikipedia.org/wiki/Siauralapis_gaurometis> (Apie siauralapį gaurometį)

Tautosakos rinkinys pradinių klasių mokytojams ,,Saulė siuvo marškinaičius“ 1991- ,,Skrido bitelė“ 35 p. (grikių rovimo daina).

Matas Grigonis ,,200 žaidimų“ 1988- ,,Bitelė“ 18 p. (žaidimas- ratelis).

**Sąvokų žodynėlis:**

**Kanibalizmas** – reiškinys, kai vienos rūšies atstovai valgo vieni kitus. Dažniausiai kanibalizmas reiškia žmones valgančius kitus žmones (kartais dar vadinama žmogėdrystė).

**Supergalia** - prigimtis, intelektas (įžvalga, gebėjimas).

**Egzisteñcija** - būtis, buvimas.

**Užfiksuoti-** užrašyti, pažymėti, galutinai nustatyti.

**Lygiadienis** – rudens ir pavasario momentai, kai diena ir naktis susilygina visose žemės platumose. Pavasario lygiadienis vyksta kovo 20 arba kovo 21 dieną. Rudens – rugsėjo 22 arba rugsėjo 23 dieną.

**Gauras-** paprastai stambus plaukas (šuns, vilko, lokio ir kt.): gaurais apžėlęs; žmogaus galvos plaukai.

**Atžagarias-** judantis arba stovintis užpakaliu į priekį, atbulas.

**PRIEDAI**

Patarlių pradžios ir pabaigos (kad būtų lengviau sudėti patarlę, juostelę galima kirpti ne tiesiai, o vingiuotai, trikampiu ir pan.)

|  |  |
| --- | --- |
| Vienas nieko nepadarysi, | bitės sparnu nepasiriši. |
| Viena bitė avilin | neprineša medaus. |
| Mirė bitės – | nėra nė bičiulystės. |
| Sukasi kaip bitė | apie žiedą. |
| Ūžia | kaip bitės avily. |
| Piktos bitės | saldų medų neša. |
| Ir bitė savo | namelį gina. |
| Eina kaip meška | į bites. |
| Dievo bitės, | Dievo ir medus. |
| Bitė maža, | bet skaudžiai gelia. |
| Ant visų žolynų bitelės leidžias, | bet ne nuo visų medų ima. |

**L. l. daina**

**Oi tu bitaite**

Oi tu bitaite, tu, tu, tu,

maža nedidaite, tu, tu, tu.

 Vai kur tu buvai, tu, tu, tu,

kur tu lekiojai, tu, tu, tu?

— Po aukštus kalnus, tu, tu, tu,

po žemus klonius, tu, tu, tu.

 Po žemus klonius, tu, tu, tu,

po dobilynus, tu, tu, tu.

 — Ką tu ten darei, tu, tu, tu,

ką tu ten veikei, tu, tu, tu?

— Medutį rinkau, tu, tu, tu,

korelius siuvau, tu, tu, tu.

Korelius siuvau, tu, tu, tu,

drevelėn nešiau, tu, tu, tu.

 korelius siuvau, tu, tu, tu.

Korelius siuvau, tu, tu, tu,

drevelėn nešiau, tu, tu, tu.



